РЕШЕНИЕ НА КОМИСИЯТА
от 13 юни 2007 година
относно невключването на диурон в приложение I към Директива 91/414/ЕИО на Съвета и отнемането на разрешeнията за продукти за растителна защита, съдържащи това вещество
(нотифицирано под номер C(2007) 2468)
(Текст от значение за ЕИП)
(2007/417/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/EИО на Съвета от 15 юли 1991 г. относно пускането на пазара на продукти за растителна защита (1), и по-специално член 8, параграф 2, четвърта алинея от нея,
като има предвид, че:
(1)
В член 8, параграф 2 от Директива 91/414/EИО се предвижда, че държава-членка може в рамките на период от 12 години от датата на нотифициране на директивата да разреши пускането на пазара на продукти за растителна защита, съдържащи активни вещества, които не са посочени в приложение I към тази директива, които се намират вече на пазара две години след датата на нотифициране, докато тези вещества постепенно се проучват в рамките на работна програма.
(2)
Регламенти (EО) № 451/2000 (2) и (EО) № 703/2001 (3) на Комисията определят подробните правила за прилагането на втория етап от работната програма, посочена в член 8, параграф 2 от Директива 91/414/ЕИО, и установяват списък с активните вещества, които трябва да се оценят с оглед на тяхното евентуално включване в приложение I към Директива 91/414/ЕИО. Този списък включва диурон.
(3)
Въздействието на диурон върху човешкото здраве и околната среда е било оценено в съответствие с разпоредбите на регламенти (EО) № 451/2000 и (EО) № 703/2001 за редица употреби, предложени от нотификатора. Освен това тези регламенти определят докладващите държави-членки, които трябва да внесат съответните оценителни доклади и препоръки в Европейския орган за безопасност на храните (EFSA) в съответствие с член 8, параграф 1 от Регламент (EО) № 451/2000. За диурон докладващата държава-членка беше Дания и цялата необходима информация беше внесена на 19 септември 2003 г.
(4)
Оценителният доклад беше предмет на партньорска проверка от страна на държавите членки и EFSA и бе представен на Комисията на 14 януари 2005 г. под формата на заключение на EFSA относно партньорската проверка на оценката на риска на активното вещество диурон, използвано като пестицид (4). Този доклад беше прегледан от държавите-членки и Комисията в рамките на Постоянния комитет по хранителната верига и здравето на животните и беше завършен на 24 ноември 2006 г. под формата на доклад за преглед на Комисията за диурон.
(5)
Няколко проблема бяха набелязани по време на оценката на това активно вещество. Оценката на данните, предоставени от нотификатора показа, че дори и със защитна екипировка, операторите са изложени на количества от това вещество, които надвишават приемливото ниво на излагане на оператора (ПНИО). Не беше възможно да се направи заключение за евентуалния риск от замърсяване на подпочвените води поради липсата на данни за начина на разпадане на някои метаболити и твърде оптимистичното предположение, направено от нотификатора, че нивата на употреба могат да се считат за значително по-ниски на практика. Също така, въз основа на наличните данни, не беше доказано, че излагането на птици и бозайници е приемливо.
(6)
Комисията покани нотификатора да внесе своите коментари относно резултатите от партньорската проверка и относно намерението си да продължи да поддържа или да не поддържа веществото. Нотификаторът внесе своите коментари, които бяха внимателно разгледани. Въпреки изложените доводи, обаче, установените проблеми останаха неразрешени и оценките, направени въз основа на внесената и оценена информация по време на срещите на експертите на EFSA не показаха, че може да се очаква, че при предложените условия на употреба продуктите за растителна защита, съдържащи диурон, като цяло отговарят на изискванията, изложени в член 5, параграф 1, букви а) и б) от Директива 91/414/ЕИО.
(7)
Затова диурон не следва да бъде включен в приложение I към Директива 91/414/ЕИО.
(8)
Следва да се вземат мерки, за да се гарантира, че предоставените разрешения за продукти за растителна защита, съдържащи диурон, ще бъдат отнети в рамките на определения срок и няма да бъдат подновени, както и че няма да бъдат издавани нови разрешения за такива продукти.
(9)
Всеки гратисен период, предоставен от държава-членка за унищожаването, съхранението, пускането на пазара и използването на наличните запаси на продукти за растителна защита, съдържащи диурон, следва да бъде органичен до дванадесет месеца, за да може да се използват наличните количества за не повече от още един вегетационен период.
(10)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Диурон не се включва като активно вещество в приложение I към Директива 91/414/ЕИО.
Член 2
Държавите-членки гарантират, че:
а)
разрешенията за продукти за растителна защита, съдържащи диурон, ще бъдат отнети до 13 декември 2007 г.;
б)
от 16 юни 2007 г. не се издават или подновяват разрешения за продукти за растителна защита, съдържащи диурон, по силата на дерогацията, предвидена в член 8, параграф 2 от Директива 91/414/EИО.
Член 3
Всеки гратисен период, предоставен от държавите-членки в съответствие с разпоредбите на член 4, параграф 6 от Директива 91/414/EИО, е възможно най-кратък и изтича най-късно на 13 декември 2008 г.
Член 4
Адресати на настоящото решение са държавите-членки.
Съставено в Брюксел на 13 юни 2007 година.